Diari Oficial de la Generalitat Valenciana


Sumari del DOGV 8074, del 30-06-2017 (2017/5529)

RESOLUCIÓ de 5 de juny de 2017, de la Direcció General de Justícia, per la qual es convoca un concurs de trasllat per a la provisió de llocs de treball genèrics en els instituts de medicina legal i ciències forenses de la Comunitat Valenciana, per al cos de metges/esses forenses.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8074

Data del DOGV
:   30-06-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/5529


Data del document
:   05-06-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

RESOLUCIÓ de 5 de juny de 2017, de la Direcció General de Justícia, per la qual es convoca un concurs de trasllat per a la provisió de llocs de treball genèrics en els instituts de medicina legal i ciències forenses de la Comunitat Valenciana, per al cos de metges/esses forenses.  
 [2017/5529]  
  
De conformitat amb el que estableix l'article 531 de la Llei Orgànica 6/1985, d'1 de juliol, del Poder Judicial, i els articles 43 a 48 i articles 51 a 53 del Reial decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de justícia, s'anuncia concurs de trasllat per a la provisió de llocs genèrics vacants que se citen en l'annex I, per als instituts de medicina legal i ciències forenses de l'àmbit de la Comunitat Valenciana, entre els funcionaris del cos de metges forenses, d'acord amb les bases següents.  
  
  
Primera. Objecte de la convocatòria.  
Aquesta convocatòria té per objecte la provisió, per concurs de trasllat, dels llocs de treball genèrics vacants inclosos en les relacions de llocs de treball dels instituts de medicina legal i ciències forenses de la Comunitat Valenciana.  
En tot allò no previst concretament en aquesta convocatòria, en la Llei orgànica 6/1985, d'1 de juliol, del poder judicial, i en el Reial decret 1451/2005, de 7 de desembre, de Reglament d'ingrés, provisió de llocs de treball i promoció professional del personal funcionari al servei de l'Administració de justícia, s'aplicarà el que disposa la legislació general sobre la funció pública.  
  
Segona. Requisits i condicions de participació.  
1. Podran prendre part en aquest concurs els funcionaris de carrera pertanyents al cos de metges forenses, siga quin en siga l'àmbit territorial en què estiguen destinats, i reunisquen les condicions generals exigides i els requisits determinats en aquesta convocatòria en la data en què acabe el termini de presentació de les sol·licituds de participació, i les mantinguen fins a la resolució definitiva del concurs.  
  
2. Només podran prendre part en aquest concurs els metges forenses si, en la data de finalització del termini de presentació de sol·licituds, hagueren transcorregut dos anys des que es va dictar la resolució per la qual es va convocar el concurs de trasllat en què se li va adjudicar destinació definitiva, o la resolució en què se li va adjudicar destinació definitiva, si es tracta de funcionaris de nou ingrés.  
Per al còmput dels anys es considerarà com a primer any l'any natural en què es van dictar les resolucions de què es tracte, amb independència de la seua data, i com a segon any, l'any natural següent.  
Els funcionaris que no tinguen destinació definitiva estan obligats a participar en els concursos d'acord amb la normativa vigent, estant exclosos de la limitació temporal esmentada.  
3. No podran prendre part en aquest concurs:  
a) Els declarats suspensos en ferm, mentre dure la suspensió.  
b) Els metges forenses que es troben en situació d'excedència voluntària per interès particular o per agrupació familiar, durant el període mínim obligatori de permanència en la situació esmentada.  
c) Els sancionats amb trasllat forçós, fins que transcórreguen un o tres anys, per a destinació en la mateixa localitat en què se'ls va imposar la sanció, si es tracta de falta greu o molt greu, respectivament.  
d) Els qui, havent obtingut destinació en anteriors concursos, no hagen pres possessió de la destinació que els va ser adjudicada.  
  
Tercera. Llocs que es poden sol·licitar.  
1. Els participants podran sol·licitar els llocs de treball relacionats en annex I.  
Cada un dels llocs s'identificarà per un número d'ordre.  
2. També es podran sol·licitar els llocs genèrics que queden vacants com a conseqüència de la resolució del present concurs, que s'incorporaran en concepte de resultes a les vacants oferides, llevat que es pretenguen amortitzar davant un projecte de modificació de les relacions de llocs de treball o reordenació d'efectius d'un centre de treball, en què no s'anunciarà cap resulta corresponent al cos.  
  
Cada una de les places a resultes s'identificarà amb un número d'ordre.  
Els llocs de treball sol·licitats (tant de l'annex I com les resultes) han d'identificar-se pel número d'ordre de la convocatòria. Si es desitja sol·licitar uns quants llocs d'un mateix Centre de treball, hauran d'indicar-se els números d'ordre corresponents a cada un dels llocs esmentats.  
  
A fi que els possibles sol·licitants puguen exercir el dret que se'ls reconeix de sol·licitar les resultes produïdes per la resolució del concurs, des de la data de publicació d'aquesta resolució i durant el període de presentació de sol·licituds, s'exposarà en la pàgina web de la Direcció General de Justícia (http:// www.gov.gva.es/web/justicia), la relació de llocs de treball que poden sol·licitar-se amb indicació del número d'ordre dels llocs esmentats.  
3. Els metges forenses participants hauran d'assegurar-se que els números d'ordre de convocatòria que especifiquen en la seua instància, corresponen als publicats per a aquest concurs, tant en l'annex I com en les resultes, a fi d'evitar que s'indiquen altres codis erròniament.  
  
Els metges forenses que participen en el concurs hauran d'assegurar-se de que els números d'ordre de convocatòria que sol·liciten es corresponen exactament amb les denominacions dels llocs oferits ja que, transcorregut el termini de presentació, no s'admetrà cap modificació a la sol·licitud formulada ni renúncia en cas d'adjudicació.  
  
4. Excepcionalment podrà eliminar-se alguna de les places anunciades com a vacants, en el cas que es produïra de forma sobrevinguda alguna circumstància que obligara a això.  
5. Quant als metges forenses provinents del cos de metges del Registre Civil, caldrà ajustar-se al que disposa la Llei orgànica 7/1992, de 20 de novembre, per la qual es fixa l'edat de jubilació de jutges i magistrats, i s'integra divers personal mèdic en el cos de metges forenses.  
  
Quarta. Presentació de sol·licituds i documentació.  
1. Les sol·licituds per a prendre part en aquest concurs hauran d'ajustar-se al model publicat com a annex II d'aquesta resolució, omplint tots els apartats que se li exigisquen.  
2. Les sol·licituds hauran de presentar-se en el termini de deu dies naturals següents a la publicació de la present convocatòria en el Boletín Oficial del Estado o Diari Oficial de la Generalitat Valenciana, simultàniament i dirigides a Generalitat Valenciana, Direcció General de Justícia, Conselleria de Justícia, Administració Pública, Reformes Democràtiques i Llibertats Públiques, havent de tindre entrada en qualsevol dels registres ubicats en les seus següents:  
Conselleria de Justícia, Administració Pública, Reformes Democràtiques i Llibertats Públiques  
Ciutat administrativa 9 d'Octubre. Torre 4  
C/ Castán Tobeñas, núm. 77  
46699 València  
- Direcció Territorial de Justícia d'Alacant  
Rambla de Méndez Núñez, núm. 41  
03280 Alacant  
- Direcció Territorial de Justícia de Castelló  
C/ Major, núm. 76-78  
12433 Castelló de la Plana  
Si la simultaneïtat citada no fóra possible, els termes i terminis establits es comptaran, en tot cas, a partir de la data de la seua publicació en el Boletín Oficial del Estado.  
3. Les sol·licituds podran remetre's també per qualsevol de les formes que estableix l'article 16 de la Llei 39/2015, d'1 d'octubre, del procediment administratiu comú de les administracions públiques. Si les sol·licituds es presentaren a través de les oficines de Correus hauran d'anar en sobre obert, per a ser datades i segellades pel funcionari corresponent abans de ser certificades.  
4. Els funcionaris destinats en òrgans de les comunitats autònomes amb competències assumides, presentaran la seua sol·licitud en l'òrgan corresponent de la comunitat esmentada, i els destinats en l'àmbit competència del ministeri, la presentaran en el Ministeri de Justícia.  
5. La sol·licitud per a prendre part en aquest concurs serà única per a cada funcionari participant, encara que se sol·liciten places radicades en el territori de les comunitats autònomes amb competències transferides que, per tant, figuren en les convocatòries que simultàniament a aquesta es realitzen pels governs autònoms.  
Si es presentara més d'una sol·licitud de participació només es tindrà en consideració l'última.  
6. Cap participant no podrà anul·lar o modificar la seua instància una vegada acabat el seu termini de presentació.  
7. La sol·licitud formulada serà vinculant per al peticionari una vegada transcorregut el període de presentació d'instàncies.  
8. Amb la sol·licitud s'adjuntaran els documents següents:  
a) Fotocòpia de la resolució per la qual se li va adjudicar l'última plaça exercida en propietat.  
b) El concursant en situació d'excedència aportarà fotocòpia compulsada de la resolució per la qual se li va concedir l'excedència.  
9. Una vegada rebuda la sol·licitud, l'òrgan competent de l'última destinació expedirà una certificació original actualitzada dels serveis prestats en el cos de metges forenses i desglossament dels períodes des de la data d'inici (dia, mes, any) fins a la data final (dia, mes, any) i la unirà a la instància.  
Així mateix, l'òrgan de personal esmentat omplirà, en la capçalera de la instància o en full annex, la puntuació per idioma i indicarà si el funcionari porta en la seua actual destinació el període legalment establit en l'article 46 del Reial decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de justícia, i si està incurs en alguna de les situacions previstes en l'article 43.2 de la norma esmentada.  
  
Cinquena. Peticions condicionades.  
Cas d'estar interessats, en les vacants que s'anuncien per a un mateix municipi, partit judicial o província, dos funcionaris, podran condicionar la seua petició al fet que ambdós obtinguen destinació en el mateix municipi, partit judicial o província, i s'entén en cas contrari desistides les peticions condicionades efectuades per ambdós. Els funcionaris que s'acullen a aquesta petició condicionada hauran de concretar-ho en la seua instància en l'apartat C, especificaran el nom i cognoms i NIF de la persona amb qui condiciona i acompanyaran una fotocòpia de la sol·licitud de l'altre funcionari. Si algun dels concursants no ho indicara en l'apartat C, quedaran anul·lades ambdues instàncies.  
Pel fet d'omplir l'apartat C de la instància, s'entén que s'acullen a la petició condicionada prevista en l'article 48.2 del Reial decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de justícia.  
  
  
Sisena. Baremació del concurs.  
1. Els mèrits al·legats i acreditats es valoraran amb referència a la data de tancament del termini de presentació de sol·licituds de participació.  
2. S'avaluaran els mèrits de conformitat amb el barem següent:  
a) Antiguitat, amb un màxim de 60 punts, a raó de 2 punts per any complet de serveis com a titular en el Cos de metges forenses. Els períodes inferiors a l'any es computaran proporcionalment a raó de 0,70722983 per dia, establint-se els mesos com de trenta dies.  
  
b) Coneixement oral i escrit de la llengua oficial pròpia de les comunitats autònomes, amb un màxim de 12 punts.  
Per a la provisió dels llocs de treball ubicats en el territori de la Comunitat Valenciana, el coneixement oral i escrit del valencià s'acreditarà per mitjà de certificat expedit per la Junta Qualificadora de Coneixements de València o títol homologat segons Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià. A aquests efectes es valorarà fins a 12 punts, segons el nivell de coneixement acreditat en els termes següents:  
  
1) Certificat de grau elemental o de nivell B1: 4 punts  
2) Certificat de grau mitjà o de nivell C1: 8 punts  
3) Certificat de grau superior o de nivell C2: 12 punts  
Els documents que s'aporten, acreditatius d'aquests coneixements d'idioma hauran de ser fotocòpies compulsades, no valorant-se els que no complisquen aquest requisit.  
Els mèrits es valoraran, com a data límit, a la data de finalització del termini de presentació de sol·licituds de participació en el present concurs.  
3. Aquest concurs constarà d'una única fase en què es valoraran els mèrits enumerats en els apartats A i B del barem.  
  
Setena. Adjudicació de llocs  
L'ordre de prioritat per a l'adjudicació dels llocs de treball vindrà donat per la puntuació total obtinguda segons els barems establits en la base sisena d'aquesta convocatòria.  
En cas d'empat en la puntuació total, inclòs l'idioma, s'acudirà per a dirimir-lo a la major antiguitat en el cos de què es tracte i, de persistir l'empat, al número d'ordre obtingut en el procés selectiu d'accés al cos citat, inclòs l'idioma o dret propis.  
  
Huitena. Caràcter de les destinacions adjudicades.  
1. Els trasllats que es deriven de la resolució del present concurs tindran la consideració de voluntaris als efectes previstos en el Reial decret 462/2002, de 24 de maig, sobre indemnitzacions per raó del servei i, en conseqüència, no generaran dret a l'abonament d'indemnitzacions per cap concepte.  
2. Les destinacions seran irrenunciables segons el que disposa l'article 53 del Reglament d'ingrés, provisió de llocs de treball i promoció professional del personal funcionari al servei de l'Administració de justícia.  
  
Novena. Resolució del concurs.  
1. Aquest concurs serà resolt coordinadament pel Ministeri de Justícia i l'òrgan competent de la comunitat autònoma convocant del concurs. El termini per a la resolució serà de sis mesos, comptats des de l'endemà de la finalització del termini de presentació de sol·licituds.  
  
2. La resolució ha d'expressar el lloc d'origen dels interessats als qui se'ls adjudique destinació i la seua localitat, així com la seua situació administrativa, si aquesta és diferent de la d'actiu, i el lloc adjudicat a cada funcionari.  
  
Deu. Recursos  
Contra aquesta Resolució que posa fi a la via administrativa, es pot interposar un recurs contenciós administratiu davant els Jutjats Contenciosos Administratius de València, de conformitat amb el que estableix la Llei reguladora de la jurisdicció contenciosa administrativa, en el termini de dos mesos comptats a partir de l'endemà de la publicació de la present resolució en el Boletín Oficial del Estado o Diari Oficial de la Generalitat Valenciana. Tot això sense perjuí de la interposició d'un recurs potestatiu de reposició, davant de la Direcció General de Justícia, en el termini d'un mes comptat a partir de l'endemà de la publicació, conforme disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 5 de juny de 2017.- La directora general de Justícia: Verònica López Ramón.